Quoniam humana memoria labilis est et quod constituunt presentes latet futuros, utile duximus memorie mandare quod domina Holdeardis quicquid habebat contulit ecclesie Vallis-Lucentis, ad precium sexcentarum librarum. Ut autem sine gravamine ecclesie viveret, de predicta pecunia emit terram monachorum Sancte-Marie de Pontibus, que est in territorio Berneriarum, pro centum et quindecim libris, et in grangia quam emerunt fratres Vallis-Lucentis a fratribus de Ripatorio posuit quadringentas libras et octoginta quinque, unde et ego frater Petrus, abbas predicte ecclesie, et alii fratres statuimus ei unoquoque anno de predictis duos modios frumenti et sex sextarios siliginis et tria ordei, duo de pisis, et unum de fabis et viginti modios vini in vineis Vallis-Lucentis; equos vero et equas quas secum adduxit, usque ad XXXta sex predicte ecclesie contulit ut de fructu earum reddent ei singulis annis centum solidos: in Pascha videlicet quinquaginta solidos; in festum Sancti-Remigii, quinquaginta solidos. De annona vero que sibi debetur statutum est ut reddatur ei in Livannia et apud Vallem-Lucentem molatur, et quoquatur. Insuper dabuntur ei annuatim quinquaginta casei in eadem grangia, et duo sextarii olei, sal quoque et ligna, et cetera hujusmodi victui necessaria, quantum sibi necesse fuerit. Nulla autem femina in domo sua contra voluntatem suam manebit, exceptis duabus sororibus domni Petri, abbatis. De filiis vero suis ordinavimus quod faceremus eos instruere usque ad annos intelligibiles, et tunc fient monachi. Quod si, suadente diabolo, quod absit, votum deserere quandoque ante susceptum habitum voluerint, de pretaxata pecunia reddentur matri centum libri ut ipsa eis ad voluntatem suam distribuat, vel fratribus Vallis-Lucentis, si maluerit, restituat. Quandiu vero filia ipsius cum ipsa manserit, domus Vallis-Lucentis ei necessaria providebit. Insuper ei dabit per singulos annos quinque modios vini et quinque sextarios frumenti, et vestimenta, quantum necesse fuerit. Si autem, in posterum, in domo sua aliqua occasione quiete vivere non poterit, vel si ad alium locum religionis se transferre voluerit, abbas et predicti fratres nichilominus reddent ei per singulos annos que superius determinata sunt, et ex propriis sumptibus in domo religionis quam elegerit eam ad suam pacem collocabunt. Si vero usque ad mortem sustinere voluerit, in cimiterio Vallis-Lucentis, loco unius fundatricis sepelietur, et ei omne beneficium, sicut uni ex fratribus, persolvetur. Quod si abbas et predicti fratres que statuta sunt ei reddere noluerint, reddent ei libere et absolute quicquid in emenda grangia posuit. Et pecuniam quam in terris Berneriarum posuit pro sumptibus quos in eam fecerint dimittet. Hujus autem pactionis testes sunt: Urricus, prior; Fulco, subprior; P., cantor; Ysembardus; Guido, succentor; Reignerius; Robertus de Regni; Eraaudus; Willelmus de Stampis; Hugo Rufus; Girardus Herbertus, cellararius; Radulphus; de conversis: Reinaldus; Aubertus; Stephanus; Andreas; Galterus, sutor; Richardus, pelliparius; Galterus, Verricus, rotarii. Ne autem predicta deliberatio per negligentiam aut oblivionem depereat, sigillis abbatum, domni videlicet Alexandri, abbatis Cisterciensis et domni Hugonis, Pruliacensis, et domni Harduini de Ripatorio, et domni Petri, abbatis Vallis-Lucentis confirmata est, necnon et assensu capituli confirmata.